PRESSEMATERIALE:

****

**made in copenhagen præsenterer**

**SKÅL**

***En film af Cecilie Debell og Maria Tórgarð***



Foto: Troels Rasmus Jensen

**Filmen har verdenspremiere på CPH:DOX lørdag den 24. april kl. 16.30 med live paneltalk med de medvirkende og instruktører. Filmen er i hovedkonkurrencen.**

Link til filmen kan rekvireres allerede nu.

For aftaler om interview kontakt venligst publicist Line Bilenberg: 20710494, [line.bilenberg@gmail.com](mailto:line.bilenberg@gmail.com)

Pressemateriale downloades på: [www.madeincopenhagen.dk](http://www.madeincopenhagen.dk/)  - under presse

**Trailer: mangler kommer senere**

International titel: SKÁL/længde: 75 min.

**INDHOLD**

Side 2 Indledning

Side 3 Synopsis

Side 3 Om karakterne i filmen

Side 4 Instruktørens tanker og motivation af Cecilie Debell

Side 5 Instruktørens tanker og motivation af Maria Tórgarð

Side 5 Fakta

Side 6 Korte biografier

Side 6 Om made in copenhagen

Side 6 Filmen er støttet af

**INDLEDNING**

Det er første gang nogensinde, at en dokumentarfilm om Færøerne er udtaget til en A-filmfestival og så endda i hovedkonkurrencen. Alene det gør filmen **SKÅL** til noget ganske særligt og noget, der vækker opsigt på Færøerne. Titlen ”Skål” stammer fra den digtsamling, som filmens hovedperson Dania udgiver, imens filmen bliver til. Den er solgt i over 500 eksemplarer, og digtsamlingen lå højt på bestsellerlisten den måned den udkom på Færøerne og bliver nu brugt i undervisningen i folkeskoler, gymnasier og på universitetet.

Men filmen starter et helt andet sted. Den er instrueret af danske Cecilie Debell (33) og debuterende Maria Tórgarð (23). Filmen er et ungdomsportræt til Cecilie Debells yngre Jeg samt dén film, som Maria Tórgarð og de andre unge færinge har savnet. Den handler om at finde sig selv, at prøve grænser af og om følelsen af social kontrol. Den slags emner, som de fleste unge måske kender. Følelsen af at være fanget mellem dét, man er vokset op med, og den verden, man møder som ung og skal danne sin egen identitet i.

Dania kommer fra en kristen menighed på Færøerne. Hele hendes familie er en del af menigheden, og Dania er en af de fremtrædende unge, blandt andet fordi hun synger for til deres gudtjenester, koncerter osv. Men da Dania bliver forelsket i hiphop-kunstneren Trygvi (med kunstnernavnet Sølvdreng), starter et ulmende ungdomsoprør, som hun og veninden Marjun lever ud sammen. Det er ikke fordi de vil væk fra menigheden – de vil bare gerne have lov til også at være dem selv. Men hvordan holder man den balance? Og hvad bliver reaktionerne fra menigheden, når Dania udgiver sin digtsamling, der stinker af ungdomsliv, angst og frihed?

En undersøgelse af KVF og Lógir fra 2017 viser, at 81% af færinger tror på en Gud eller en højere magt[[1]](#footnote-1), modsat Danmark hvor kun 37%, i en undersøgelse foretaget af YouGov i 2019, svarer, at de tror på Gud.[[2]](#footnote-2) Konservative kristne holdninger spiller en stor rolle i det færøske offentlige og politiske liv, hvorfor der f.eks. ikke ret til fri abort.

Filmen er lavet til alle unge – men særligt til de unge, der vokser op med følelsen af social kontrol – både når det sker i religiøse miljøer, og i det hele taget mellem børn og forældre eller de unge imellem. Læs de to instruktørers egne skriv på side 3.

**SYNOPSIS**

*Skål*

*- for at føle sig møgbeskidt, hver gang solen står op*

Dania er 21 år og opvokset i en kristen menighed i en lille bygde i bibelbæltet på Færøerne. Hun er lige flyttet til Tórshavn, hvor hun har mødt – og er blevet kærester med – hiphop-kunsteren og poeten, Trygvi aka Silvurdrongur (*Sølvdrengen)*, derkommer fra en sekulær familie og skriver digte og hiphoptekster om nogle af menneskets skyggesider: Alt det, som det kristne samfund forsøger at skærme unge imod.  
Dania synger selv i et kristent band, hvor hun skriver sange om Gud, men hun er tydeligt fascineret af Trygvis mod til at skrive hudløst ærlige tekster om at være menneske. Og i forsøget på finde sin plads i verden og forstå, hvem hun selv er, begynder hun at skrive mere personlige tekster.

Teksterne udvikler sig i løbet af filmen til en kritisk digtsamling, der handler om det dobbeltliv hun og andre unge må leve for at fungere i de konservative kristne rammer, som hun ikke ønsker at forlade, men forene med at finde ud, af hvem hun selv er. Sideløbende med at Danias bog, som får titlen *Skål,* tager form, eksperimenterer hun med, hvor grænserne går, når man er ung og kristen. Er det en synd at drikke? Er det en synd at danse? Er det en synd at have sex før ægteskabet? Er det en synd at have en kæreste, der ikke er kristen? Og hvor længe kan man holde ud at leve et liv imellem to verdener?

*Skål* er en ‘coming of age’; en kærlighedsfortælling om to unge mennesker, der leder efter sig selv og som i høj grad har brug for hinanden for at finde en vej.

**OM KARAKTERNE I FILMEN**

**Dania**

Dania O. Tausen er 22 år og går på forfatterskolen i Tórshavn.

Hun er vokset op i en kristen familie med tre ældre søskende, hvor Gud altid har fyldt meget - hun har gået i søndagsskole og har sunget for og optrådt i menigheden, siden hun var helt lille. For to år siden flyttede hun til Tórshavn - væk fra den lille bygde Toftir, der ligger i et område, der bliver kaldt for Færøernes bibelbælte. Udover at studere på forfatterskolen er Dania sangerinde i det kristne band Reality Bytes – og for ca. et år siden begyndte hun også at udgive musik under sit eget navn, med mere personlige tekster. Sammen med Trygvi Danielsen og hendes ven Eyðfinn Bogason Lamhauge har hun også skabt bandet Æðrasoppar, og så er hun også medlem af Sway, en swing vocal trio. I december måned debuterede hun som digter med digtsamlingen Skál, der er udkommet igennem det færøske forlag Sprotin. Dania arbejder til dagligt i en pladebutik, der hedder Tutl i Tórshavn.

**Trygvi**

Trygvi Danielsen er en færøsk multikunstner, der blandt andet går under kunstnernavnet Silvurdrongur (Sølvdreng). På Færøerne har han en markant stemme, hvor han skriver digtsamlinger og udgiver sange, der deler vandene hos befolkningen. Mange af de unge i Tórshavn hylder ham, og han har vundet flere priser for sine digte og for sin musik, men flere i den ældre generation opfatter hans musik som kontroversiel og provokerende. Trygvi er uddannet fra universitetet i færøsk sprog - og går nu på forfatterskolen sammen med Dania i Tórshavn. Trygvi arbejder også selv med film og debuterer med sin første feature fiktionsfilm - 111 góðir dagar - i år. Trygvi er vokset op i en sekulær familie med forældre, der ikke er særligt troende, men han betegner sig selv som spirituel.

**Marjun**

Marjun Drós Tausen Poulsen er 20 år, og sammen med Dania flyttede hun for to år siden fra en lille bygde i bibelbæltet til hovedstaden Tórshavn. Marjun er ikke vokset op med den kristne tro på samme måde som Dania, da det kun er hendes bedsteforældre - og ikke forældre, der er troende. Faktisk begyndte hun først at tro på Gud, da hun startede på en kristen efterskole i Danmark. Hun arbejder lige nu som bartender på baren Sirkus i Tórshavn og bruger derudover meget af sin tid på at sy tøj og eksperimentere med hår og makeup. Hun drømmer om at arbejde i modebranchen i fremtiden.

**INSTRUKTØRENS TANKER OG MOTIVATION**

*Af Cecilie Debell*

*”Filmens rejse startede i efteråret 2019, hvor jeg tog til Færøerne for at udvikle på en dokumentarfilm om hiphopmusikeren Trygvi Danielsen – en film om hans alter ego Sølvdrengen og hans kamp mod angst. På det tidspunkt var Trygvi og Dania næsten lige blevet kærester, og da jeg mødte Dania, drejede mit kamera sig helt ubevidst i hendes i retning, og det blev det ved med – indtil det en dag blev hængende. Jeg kunne genkende en uudforsket yngre version af mig selv i Dania. Jeg kunne mere præcist spejle mig i hendes ´pæn-pige-jeg skal nok lytte til hvad I siger mor og far- attitude´ og samtidig kunne jeg ane et lille bitte oprør, der først var visuelt ansporet af nogle dreadlocks, der skilte sig ud i det lille samfund og senere manifesterede sig i ærlige dagbogspassager, der endte med at blive en digtsamling, hvorigennem Dania tør at lade alt det svære kigge ind og udtrykke sig.*

*De fleste af os vokser op med en masse forventninger til, hvordan vi skal leve vores liv. Forventninger der kommer fra samfundet, vores forældre og det miljø, vi vokser op i. Og uanset hvilken baggrund vi kommer fra, kan det for mange unge være en lang og svær frigørelsesproces at bevæge sig henimod at turde sige: ”Jeg behøver ikke være den person, som I tror jeg er – jeg vil være anderledes – jeg vil være noget andet!” Tematikken er velkendt, men i filmen Skål bliver den sat på spidsen, fordi Dania er vokset op i en kristen menighed i et lille bitte konservativt samfund, hvor alle kender alle, og alle holder øje med hinanden.*

*I filmen står Dania midt i en eksistentiel krævende situation – i mellem menigheden og hendes familie på den ene side og livet som ung og eksperimenterende på den anden side. Hun vil have sin frihed, men hun ønsker samtidig familiens anerkendelse og kærlighed. Igennem filmen kæmper hun med at finde sin plads i livet og at finde sin egen stemme – hun realiserer ikke sig selv skråsikkert, men forsigtigt prøvende, og Dania tror ikke på, at friheden ligger i at vælte sin familie og åndelige familie som autoriteter. Hendes håb ligger snarere i at få de to verdener til at mødes. Samtidig finder Dania i løbet af filmen ud af, at hun ikke kun har ret til at leve sit eget liv, men at det også er en forpligtelse, hun har i forhold til sig selv – og alle de andre unge kristne, der er vokset op på samme måde som hende.*

*Det er ambitionen med filmen, at unge får nogle modige forbilleder, som de kan spejle sig i. Forbilleder, der kæmper for at blive dem de er (og dem de gerne vil være) på trods af modgang fra indre konflikter, angst, forældre, autoriteter og religion.*

*For mig er det enormt vigtigt, at denne her film tager ungdommen og dens problemstillinger alvorligt. Og derfor er det helt essentielt, at filmen er blevet til i et tæt samarbejde med en færøsk instruktør, Maria Tórgarð, på 23 år, der selv er ung og en del af det ungdomsmiljø, vi skildrer – det har givet et helt unikt indblik indefra, både i ungdomsmiljøet og i samfundet mere generelt. Samtidig har det været utroligt givende for filmen, at både Dania og filmens to andre karakterer, Trygvi og Marjun, er reflekterede og kunstnerisk begavede, så de kunne skabe filmen sammen med os.*

*Filmen skulle ikke kun formes af mine 33-årige tanker, men det var min ambition, at den skulle være en film til mit yngre Jeg – en film, der kunne have givet mig mod og håb til at blive den person, jeg gerne ville være.*

*For mig handler denne her film om at gøre sig selv voksen som kvinde – og det håber jeg, at publikum vil tage med sig – den styrke som Dania har, vil jeg gerne give videre til alle unge mennesker, der vokser op med en følelse af social kontrol – både når det sker i religiøse miljøer, og i det hele taget når det sker imellem mennesker - både i familier og på sociale medier.”*

**INSTRUKTØRENS TANKER OG MOTIVATION**

*Af Maria Tórgarð*

*”Da Trygvi ringede til mig i foråret 2019 og spurgte, om jeg ville lave en dokumentarfilm om ham, tænkte jeg, at nu ville vi endelig få lov til at vise verden vores Færøerne. Endelig får vi en mulighed til at gøre op med glansbilledet af Færøerne og skildre, hvad det egentlig betyder at være ung i verdens mindste hovedstad.*

*For mig er Skál det ungdomsportræt, som jeg aldrig har haft. Den slags repræsentation har ikke eksisteret på Færøerne på samme måde før, og jeg er stolt af at kunne være med til at vise et nuanceret billede af, hvad det vil sige at være ung på Færøerne – både hvad det vil sige at vokse op i en menighed – og samtidig vise den bølge af kreative unge, der bor og lever der. Derfor er jeg taknemmelig for at arbejde sammen med instruktøren Cecilie Debell og produktionsselskabet made in copenhagen. De har forstået de unge og set, at der her var en vigtig historie at fortælle – på en autentisk måde.*

*Det er første gang en færøsk dokumentarfilm, der skildrer dette emne, er blevet vist på det store lærred. Der er så mange historier, som aldrig er blevet fortalt, fordi vi ikke selv har haft muligheden for det. Det vil vi gerne gøre op med.*

*Jeg håber, at filmen kan give et indblik i en unik kultur, på en alsidig måde. En film som mange unge færinge kan genkende sig selv i – og som samtidig kan vise verden, at vi er til. Også på denne her måde.”*

**DIVERSE FAKTA**

**Om Færøerne**

Færøerne er en øgruppe, der ligger i det nordlige Atlanterhavet. Færøerne består af 18 vulkanske øer og har et vildt vejr samt et smukt, klippefyldt landskab. Der bor omkring 53.000 indbyggere på hele Færøerne, hvoraf 22.000 bor i hovedstaden Tórshavn.[[3]](#footnote-3) Færøerne er en del af det danske kongerige, men har siden 1948 haft selvstyre. Hovedsproget er færøsk, og dansk er færingernes andet sprog. Fiskeri udgør op til 97% af eksporten og er derfor øernes vigtigste erhverv[[4]](#footnote-4).

Derudover har religion stor betydning på Færøerne. En undersøgelse af KVF og Lógir fra 2017 viser, at 81% af færinger tror på en Gud eller en højere magt[[5]](#footnote-5), modsat Danmark hvor kun 37%, i en undersøgelse foretaget af YouGov i 2019, svarer, at de tror på Gud.[[6]](#footnote-6) Konservative kristne holdninger spiller en stor rolle i det færøske offentlige og politiske liv, hvorfor der f.eks. ikke ret til fri abort. Færøsk kultur er desuden rig på kunst, litteratur og musik og hylder gamle traditioner som folkesang- og dans.

**Om digtsamlingen ”Skål”**

”Skål” er en digtsamling af Dania O. Tausen, der er udgivet i 2020. I bogen spejler to unge mennesker hinanden i deres tilgang til at finde ud af, hvem de virkelig er i forhold til deres opvækst i et kristent miljø på Færøerne. I 15 digte, hvor *hun*og *han*skiftes til at fortælle, bliver læseren indviet i en personlig historie, der beskriver en rejse fra det trygge ud i uvisheden. En ung kunstner sætter ord på tvivlen, der fører hende ud på en anden livsbane.

”Skål” er solgt i over 500 eksemplarer på Færøerne, hvilket er et meget stort antal deroppe. Den lå på best-seller listen i bogbutikkerne på Færöerne, den måned den udkom. Og så er digtsamlingen også blevet til undervisningsmateriale på folkeskoler, gymnasier og universitetet på Færøerne.

**BIOGRAFIER**

**Instruktør, Cecilie Debell**

Uddannet journalist fra Roskilde Universitet i 2015. Siden har Debell arbejdet som tilrettelægger og postproducer på dokumentarserier til DR3, DR Ultra og DRK samt lavet underholdningsprogrammer til TV2. Hendes dokumentarfilm ’Min mor er pink’ fra 2017 blev udtaget til over 10 internationale filmfestivaler, herunder CPH:DOX og Sheffield DocFest.

**Instruktør, Maria Tórgarð**

Født og opvokset på Færøerne, hvor hun har arbejdet med film siden 2014. Hun har instrueret en række kortfilm og musikvideoer. ’Skål’ er Tórgarðs debut som dokumentarfilmsinstruktør.

**Producer, Heidi Kim Andersen**

Uddannet fra Film- og Medievidenskab på Københavns Universitet i 2000.

Heidi Kim Andersen har arbejdet med film- og tv-produktioner i over 20 år, blandt andet som tilrettelægger, redaktionschef, instruktør, programchef og redaktør på TV2. Siden 2016 har hun produceret en række dokumentarfilm og serier, blandt andet 'Q's Barbershop' (2019), der vandt en Bodil for bedste dokumentar og 'Min mor er pink' (2017), der også var udtaget til adskillige internationale filmfestivaller. I 2018 startede Kim Andersen som producer og medejer af produktionsselskabet made in copenhagen sammen med Helle Faber. I 2021 tiltrådte hun som filmkonsulent for Kort- og Dokumentarfilm på Det Danske Filminstitut.

**Producer, Helle Faber**

Uddannet journalist fra Den Danske Journalisthøjskole i 1991 og har siden 2003 arbejdet som dokumentarfilmproducer. Hun har produceret en lang række prisvindende dokumentarfilm til både det danske og udenlandske marked. Blandt produktionerne er Lever Elsker Savner (2019), Dem Vi Var (2017), En fremmed flytter ind (2017), Motley’s Law (2016) og Krigerne fra Nord (2014). Helle Faber er i dag direktør og ejer af produktionsselskabet made in copenhagen ApS, som hun grundlagde i 2010.

**Om made in copenhagen:**

made in copenhagen arbejder med et stærkt miks af erfarne instruktører og nye talenter. Selskabet har et solidt fundament i et voksende internationalt netværk. Det blev grundlagt i 2010 af producer Helle Faber, som også er administrerende direktør for selskabet. Selskabet står bl.a. bag dokumentarfilm som ”Lever, Elsker, Savner” (2020), ”Q’s Barbershop” (2019), ”Et Ægte Par” (2019), “En Fremmed Flytter Ind” (2017) og ”Putins Kys” (2011).

**FILMEN ER STØTTET AF**

Filmen er co-produceret af færøske Kykmyndir og med støtte fra NORDDOK – Film om Grønland, Færøerne og Danmark - Det Danske Filminstitut, samt med DR, VGTV, SVT, KNR og KVF.

1. Undersøgelse af KVF og Lógir, 2017. Foretaget ifb. m. serien ”Guð Signi Føroyar” [↑](#footnote-ref-1)
2. YouGov undersøgele for Kristeligt Dagblad, 2019. https://www.kristeligt-dagblad.dk/danskernes-tro-anno-2019-spoergsmaal-og-svar [↑](#footnote-ref-2)
3. Nordic Statistics Database, https://www.norden.org/da/information/fakta-om-faeroeerne [↑](#footnote-ref-3)
4. https://hagstova.fo/en/economy/international-trade-goods/exports-goods [↑](#footnote-ref-4)
5. Undersøgelse af KVF og Lógir, 2017. Foretaget ifb. m. serien ”Guð Signi Føroyar” [↑](#footnote-ref-5)
6. YouGov undersøgele for Kristeligt Dagblad, 2019. https://www.kristeligt-dagblad.dk/danskernes-tro-anno-2019-spoergsmaal-og-svar [↑](#footnote-ref-6)